
AVIZ

asupra propunerii legislative pentru modificarea și completarea
Legii nr. 268/2001 privind privatizarea societăților comerciale ce dețin în administrare terenuri proprietate publică și privată a statului cu destinație agricolă și înființarea Agenției Domeniilor Statului
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea și completarea                     Legii nr. 268/2001 privind privatizarea societăților comerciale ce dețin în administrare terenuri proprietate publică și privată a statului cu destinație agricolă și înființarea Agenției Domeniilor Statului, trimisă cu adresa                         nr. Pl-x 337 din 24 septembrie 2012, înregistrată sub nr. 21/178 din                         24 septembrie 2012. 
Senatul, în calitate de primă Cameră sesizată, a respins iniţiativa legislativă în şedinţa din 18 septembrie 2012.
Conform prevederilor art. 75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus în şedinţa din 2 octombrie 2012.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, transmis cu adresa nr. 260 din 26 martie 2012 şi  adresa Guvernului cu  nr. 4286 din                       15 iunie 2012 prin care menţionează că nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că propunerea legislativă nu se justifică întrucât alineatul (2) al articolului 10 din Legea nr. 213/1998 privind proprietatea publică şi regimul juridic al acesteia, cu modificările ulterioare, prevede faptul că „Trecerea din domeniul public în domeniul privat se face, după caz, prin hotărâre a Guvernului, a consiliului judeţean, respectiv a Consiliului General al Municipiului Bucureşti sau a consiliului local, dacă prin Constituţie sau prin lege nu se dispune altfel. ”, iar iniţiativa legislativă nu precizează procedura prin care se va realiza trecerea terenurilor agricole din proprietatea publică a statului în proprietatea privată a acestuia.
Faţă de aceste considerente, membrii Comisiei pentru politică economică, reformă şi privatizare au hotărât, cu unanimitate de voturi,                           avizarea negativă a iniţiativei legislative.
     În raport cu obiectul şi conţinutul său, propunerea legislativă face parte din categoria legilor organice.

